નંદુરબારના શાહદા વિસ્તારનો રોણીદાસ રામસિંહ ભીલ મજૂરી અર્થે આવ્યો હતો. પંદર દિવસ કરજણ વિસ્તારમાં મજૂરી કર્યા બાદ પરત ફરતી વખતે ઉધના જંક્શન પર રાતવાસો કર્યો. ટ્રેન મોડી હોવાથી રસોઈ બનાવવા આજુબાજુની ખુલ્લી જગ્યામાં લાકડાં કાપવા નીકળ્યો હતો. નજીકમાં જ છત્રા દંપતી રહેતું હોઈ તેમનો દીકરો એકલો આ વિસ્તારમાં રમતો હતો. રોણીદાસની નજર આદિત્ય પર પડતાં તેના મનમાં લાલચનો કીડો સળવળ્યો. બધાનું ધ્યાન ચૂકવીને આદિત્યને લઈને ચુપચાપ ટ્રેનમાં બેસીને ઘરે પહોંચી ગયો. ઘેર પહોંચતાં જ તેની પૂછપરછ થવા લાગી. તેના ખુદનાં ત્રણ સંતાનો હોવા છતાં તે આદિત્યને ઉઠાવી લાવ્યો હતો અને તેના શરીર પર ડામ પણ આપ્યા હતા. રોણીદાસ આદિત્યને વેચીને રૂપિયા મેળવવા માગતો હતો, પરંતુ તે પહેલાં આસપાસના રહીશોએ પોલીસને જાણ કરીને તેને પોલીસને હવાલે કરી દીધો. હાલ રોણીદાસ લાજપોર જેલમાં સજા કાપી રહ્યો છે. આદિત્ય હેમખેમ પરત ફરીને તેનાં માતા-પિતા સાથે નવી જિંદગી વિતાવી રહ્યો છે.